Laupäeval kaptenite koosolekul kurikuulsat Normundsit esimest korda kohates ei kahelnud ma Randy kurjakuulutavas ennustuses enam hetkegi - vanasti Vene ajal mängisid sellise  näoga lätlased sõjafilmides Saksa koonduslaagri ülemat. Tagantjärele tarkusena võis aga tõdeda, et turumajandus on otsapidi ka Lätti jõudnud ning Normunds on hakanud oma "klientide" eest rohkem hoolt kandma, nii korraldus kui ka kaardid olid tasemel. Vaid korra kuulsin kaasvõistlejanna suust sõna "vandalisms", seda siis, kui lossivaremetes tuli punkti võtmiseks turnida 5 m kõrgustel laetaladel. Eriti aga tahaks kiita road booki, 101 lolli küsimust kohtunikele stiilis "A mis nüüd tegema peab ?" jäi küsimata,  sest kõik oli must valgel kirjas, lätlastele läti keeles ja väljamaalastele ingliskeelsena. Loodan et iksdriimlased suudavad midagi sama lihtsat ja geniaalset teha: